नई दिल्ली। आम चुनावों से पहले भाजपा के अंदर खींचतान जारी है। मीडिया रिपोर्ट के मुताबिक लालकृष्ण आडवाणी नरेंद्र मोदी की जगह नितिन गडकरी को प्रचार समिति की कमान सौंपना चाहते थे। लेकिन गडकरी ने यह पद संभालने से मना कर दिया। गडकरी ने कहा कि पार्टी ने पहले ही इसके लिए मोदी का नाम तय कर दिया है। बताया जा रहा है कि इस मुद्दे पर आडवाणी ने गडकरी से कई बार भेंट की। आडवाणी ने गडकरी से कहा कि उन्हें अध्यक्ष पद से हटाने के लिए पार्टी के ही एक नेता ने गुमराह किया था। गडकरी की कंपनियों पर छापे के बाद उन्हें अध्यक्ष पद से हटाने में आडवाणी ने बड़ी भूमिका निभाई थी।
नरेंद्र मोदी के पक्ष में आए रामदेव
गुजरात के मुख्यमंत्री नरेंद्र मोदी को प्रधानमंत्री पद के लिए सबसे सुयोग्य नेता कहते हुए मंगलवार को बाबा रामदेव ने कहा कि जो लोग मोदी की उम्मीदवारी का विरोध कर रहे हैं वह या तो कांग्रेस की रणनीति में शामिल है अथवा अंतरराष्ट्रीय साजिश के शिकार हैं। उन्होंने कहा कि देश की जनता चाहती है कि देश का नेतृत्व मोदी करें। कांस्टीट्यूशनल क्लब में आयोजित संवाददाता सम्मेलन में उन्होंने कहा कि रामलीला मैदान में 4 जून को घटी घटना के दूसरे वर्षगांठ पर यह सम्मेलन आयोजित किया गया है। उन्होंने कहा कि यदि लोकसभा चुनाव निर्धारित समय पर होता है तो वह एक बार फिर से फरवरी में रामलीला मैदान में चार जून से बड़ा आंदोलन करेंगे।
मंजिल एक पर जुदा रास्तों से आएंगी उमा-सुषमा
सुषमा स्वराज और उमा भारती। भाजपा की दिग्गज नेत्रियां। दोनों तेज तर्रार। बुधवार को भोपाल से इंदौर के लिए चलेंगी। सुषमा हेलिकॉप्टर से और उमा कार से आएंगी। लगभग एक ही समय 12.30 बजे इंदौर पहुंचेंगी। पार्टी की पुरानी कार्यकर्ता शकुंतला ताई बापट के अभिनंदन समारोह में साथ-साथ नजर आएंगी। भोजन भी साथ में करेंगी लेकिन फिर अलग-अलग हो जाएंगी। एक रोड के इस पार तो दूसरी उस पार। गांधी हॉल प्रांगण में सुषमा का जब भाषण चल रहा होगा कमोबेश उसी वक्त दोपहर ढाई बजे एमजी रोड के उस पार उमा का प्रेस क्लब में पत्रकारों से चर्चा का वक्त निर्धारित है। स्थानीय भाजपा नेता सांसत में हैं- किसके साथ ज्यादा समय तक रहें। एक पार्टी की राष्ट्रीय उपाध्यक्ष तो दूसरी लोकसभा में नेता प्रतिपक्ष। उमा को गांधी हॉल के कार्यक्रम में बुला भी नहीं सकते क्योंकि कार्यक्रम सरकारी जो है। ग्वालियर अधिवेशन में उमा को नहीं बुलाया गया था। बाद में मुख्यमंत्री शिवराजसिंह चौहान ने संघ के इशारे पर टीकमगढ़ जाकर उनके यहां भोजन किया। चुनाव सामने हैं और एकजुटता दिखाना जरूरी है। कांग्रेस के क्षत्रप एक मंच पर दिख सकते हैं तो भाजपा के क्यों नहीं। इसी को ध्यान में रखते हुए शकुंतला ताई के अभिनंदन समारोह में सुमित्रा महाजन ने उमा-सुषमा को एक मंच पर लाने की कोशिश की है। जानकारों का कहना है अब ऐसे दृश्य और उभरते रहेंगे जिसमें प्रभात झा, उमा, नरेंद्रसिंह तोमर और मुख्यमंत्री नजर आएंगे।
hin_Deva awa_Deva hin_Deva hin_Deva hin_Deva